
bor i Nord-Irland med mann, to sønner og sin overveldende samling notatbøker. Både moren og bestemoren hadde stappfulle bokhyller, og det var opphavet til hennes store kjærlighet til det å lese og drømmen om å bli forfatter. Nå kan hun stolt si at hun har en ordentlig jobb! Du kan følge Karin på Twitter – @karinbaine 1, eller på hjemmesiden: karinbaine.com.


Dette er Jennies feil!


1

Jay stirret måpende på synet som møtte ham. Hans nye liv hadde nettopp gått opp i flammer.

«Du trengte visst ikke å ha sånn hastverk med å komme hit likevel, hva?» Marko, drosjesjåføren som hadde kjørt ham fra flystripen, sto ved siden av ham og så på det brennende huset han ikke engang hadde fått satt sin fot i. Brannmannskapene kjempet en forgjeves kamp for å redde det.

«Nei.»

«Hadde jeg visst at du skulle ha grillparty, ville jeg ha tatt med meg noen biffer.»

Selv om han hadde jobbet i Australia i over to år nå, var Jay ikke sikker på om han noen gang ville venne seg til den tørre humoren.

«Hva skal jeg gjøre nå?» sa han ut i luften. Flyttingen til Victoria skulle være et eventyr, men han hadde håpet å bare kunne legge seg i sengen i natt og sove. Ikke se hjelpeløst på at boligen han hadde fått tildelt i den nye jobben, gikk opp i røyk.

«Det går ikke flere rutefly fra Dream Gulley, og gudene vet når Royal Flying Doctor Service får ordnet med alternativ innkvartering til deg. Kjenner du noen andre her ute i ødemarken?»

«Nei.» Han hadde ikke sett mye tegn til sivilisasjon da han kom, men han antok at det var derfor han var her. Den flygende legetjenesten skulle gi bygdesamfunnet medisinske tjenester som de ikke hadde så lett tilgang til på grunn av beliggenheten. Dessverre var det ingen han kunne be om en sofa for natten før han ble kjent med noen her ute.

Marko trakk på skuldrene. «Du kan prøve puben. De har rom der.»

«Ok, takk.» Jay fikk øye på en politibil og gikk bort for å snakke med betjenten som steg ut. «Hei. Kan du fortelle meg hva som har skjedd?»

«Det er ikke en lokal dialekt.» Politimannen så mistenksomt på ham.

«Nei, jeg er fra London, England. Jay Brooke. Jeg skulle flytte inn her i kveld.»

«Er du den nye legen?» Han håndhilste på Jay.

«Hyggelig å treffe deg.»

«Beklager at det ikke er under bedre omstendigheter. Det er for tidlig å si hva som forårsaket brannen, men det har vært jævlig varmt i det siste, og det skal ikke mye til for å starte en brann her ute når alt er knusktørt. Det er som en kruttønne, og én gnist kan sette hele byen i brann. Dessuten har vi ikke noen nødetat her ute, men det vet du vel alt om.»

«Trenger du meg til noe, eller kan jeg gå og finne et annet sted å overnatte? Marko sa at puben kanskje hadde et rom?» Han var for trøtt til å bli opprørt over at han sto her midt ute i ingenmannsland med alle sine eiendeler i et par sekker og så det livet han skulle dele med Sharyn, gå opp i flammer.

Det var nok passende når dette hadde vært hennes drøm. Det var hun som hadde overtalt ham til å komme hit med den dumme listen, og uten henne slet han med å fullføre den. De hadde flyttet til Melbourne for å starte et nytt liv sammen, og hadde aldri i verden trodd at hun skulle være død et drøyt år senere av en hjertelidelse hun ikke engang visste om.

De tre årene de hadde brukt på å spare og planlegge det storslåtte eventyret, virket så lenge siden nå. Den ukarakteristiske begeistringen han hadde følt da de hadde laget listen over ting de ville oppleve, var nå erstattet av en uendelig følelse av savn. Dette skulle være hans frihet fra den vanskelige barndommen som hadde lekket inn i voksenlivet, og som hadde gjort ham bundet til jobben og hjemmet, redd for å bevege seg for langt fra de stedene han følte seg trygg. Sharyn hadde reddet ham fra det livet, tvunget ham ut av komfortsonen på sprø dater, tatt keramikkurs, besøkt omplasseringssentre for dyr for å jobbe frivillig, eller bare hoppet på et tog og sett hvor de endte opp. Hun hadde vist ham hvordan han kunne ha det gøy, hvordan han kunne leve livet uten å være redd for hva som ville komme.

Det hadde vært hennes forslag å reise til Australia for å utforske flere av de vanvittige eventyrene, og han hadde gått med på det fordi han elsket henne og ønsket å være sammen med henne.

Det hadde vært fantastisk den første tiden, å besøke nye steder, gjøre ting han bare kunne ha drømt om da han var den redde, lille gutten som satt gjemt i skapet og ventet på at den fulle faren skulle la raseriet gå ut over ham.

Så en morgen hadde han funnet Sharyn død i sengen deres, og hele hans nye verden hadde rast sammen. Han var strandet uten mål og mening eller noen å støtte seg til. De hadde planlagt å jobbe for den flygende legetjenesten, utdannet seg i Melbourne og sett frem til så mange flere eventyr i Victoria. Sharyn skulle jobbe som flygende sykepleier, mens han skulle være en flygende lege, så de skulle jobbe og bo sammen. Uten henne visste han ikke hvem han var, eller hva han skulle gjøre.

Han hadde avsluttet treningen og tatt jobben her ute fordi det hadde vært planen deres, men han var ikke engang sikker på om han ville noe av dette lenger uten henne.

Kanskje denne brannen var et tegn på at han burde gi opp og vende tilbake til sitt gamle liv. Men det livet hadde vært fargeløst før Sharyn kom inn i det, og han var redd for å gå tilbake til det mørke stedet nå som hun var borte. Grunn nok, antok han, til å fortsette med eventyrene de hadde planlagt sammen. Det ga ham i det minste en grunn til å stå opp om morgenen, selv om han ikke visste hva han skulle gjøre når han hadde krysset av for alt på det slitte papiret han hadde i jakkelommen tett inntil hjertet.

«Vi må nok få litt informasjon fra deg, men det kan vi gjøre i morgen. Barb finner sikkert en seng til deg for natten. Sannsynligvis hennes.» Politimannen lo hjertelig og holdt på å få Jay til å miste pusten da han dunket ham i ryggen.

«Så, puben?» Uten å ville virke uhøflig, ønsket han at noen rett og slett kunne føre ham i riktig retning før han ble tvunget til å tilbringe natten under åpen himmel, sammen med de farlige dyrene som levde her ute i den australske villmarken.

«Ja, det er der borte. Du kan ikke gå glipp av det, kompis, bare følg lyden.» Betjenten vippet hodet bakover i motsatt retning av det brennende vraket som skulle ha vært Jays nye liv.

«Takk for hjelpen», mumlet han og håpet at dette ikke var et tegn på hva som skulle komme. Samfunnet hadde ikke akkurat gjort alt for å få ham til å føle seg hjemme så langt.

«Ikke noe problem. Bare ikke forlat byen.»

«Som om jeg har noe valg.» Jay løftet bagasjen og begynte å gå mot lysene og støyen.

Buchanan Arms, som puben het, var en brun mursteinsbygning som sto i utkanten av husklyngen. Jay forestilte seg at det var en levning fra gullgravertiden på begynnelsen av nittenhundretallet, da husene ble bygget opp rundt gullfeltene. Hver etasje var utsmykket med hvite buer som minnet ham om de utsmykkede hjuldamperne fra Mark Twain-tiden. Han kunne ikke la være å lure på om interiøret hadde blitt oppdatert på noe tidspunkt i løpet av de siste hundre årene.

Jay åpnet dørene. Alles øyne vendte seg mot ham, og det ble stille i rommet. Pubgjestene stivnet midt i en drink og betraktet ham mistenksomt over glassene sine. Han vurderte om han skulle bli eller flykte, og lurte på om han skulle ta sjansen på å sove utendørs likevel.

«Hei. Hva vil du ha?» Heldigvis ropte brunetten bak baren bort til ham, og hennes aksept var tilsynelatende nok til at gjestene mistet interessen for ham og vendte tilbake til samtalene og ølene sine.

«En pils, takk.» Han hadde ikke særlig lyst til å drikke, men halsen var tørr av røyken utenfor, og han tenkte at han i det minste burde forsøke å føre en samtale hvis han skulle få venner her.

Han satte seg på en barkrakk ved disken og stilte bagasjen på gulvet. Bartenderen satte halvliteren foran ham, og kondensen som gled nedover glasset ga ham vann i munnen.

«Jeg ser etter Barb. Kan du fortelle meg hvor jeg kan finne henne?»

«Du har funnet henne.»

«Flott. Jeg trenger et sted å sove i natt, og Marko sa at du kanskje hadde et ledig rom.»

«Jaså? Jeg leier ikke ut rom lenger. Det er mer bry enn det er verdt. Det vet han. Men på den annen side pleier ikke Marko å høre på noe en kvinne har å si her.» Hun kastet et blikk bort mot hjørnet, og Jay snudde seg for å se hva som foregikk bak ham.

Marko, som måtte ha kommet hit mens Jay snakket med politimannen, sto med en øl i hånden og presset seg opp mot en blondine som bøyde seg over biljardbordet for å prøve å ta et slag. Jay trodde han var kjæresten til kvinnen, helt til hun viftet ham bort.

Jay tok en slurk av ølen sin, og fulgte fortsatt med på samspillet nå som det var blitt klart at de ikke var et par. Selv om han bare hadde tilbrakt en biltur i mannens nærvær, var det tilstrekkelig til å vite at den svette, møkkete drosjesjåføren ikke akkurat var et kupp. Særlig ikke for en kvinne som så slik ut.

«Jeg var god nok for deg i forrige måned», skrøt Marko og beviste at Jay tok feil.

Han gikk tilbake til ølen sin, og innså at det sannsynligvis ikke fantes mange alternativer for single, attraktive kvinner her ute i en by med ikke stort mer enn to hundre innbyggere. Det var ikke som i byen, der dating var tilgjengelig ved å sveipe på en skjerm, og folk kunne velge og vrake partner basert på utseendet. Ikke at han hadde noen erfaring med dating her ute, da han og Sharyn hadde vært et etablert par da de kom hit. I fem år hadde hun vært hans verden, og han hadde planlagt å fri til henne når de hadde funnet seg til rette. Nå sørget han for mye over tapet av henne til at han i det hele tatt kunne tenke på å møte noen andre.

«Ja, jeg må ha vært desperat. Jeg er ikke interessert, Marko.»

Jay prøvde å stenge samtalen ute. Det burde ikke ha vært vanskelig med den kakofonien av lyder som pågikk rundt ham. Selv Barb hadde mistet interessen og forlatt ham for å gå og betjene noen andre, og samtalen om mulig overnatting var tilsynelatende også over. I dette tempoet kunne han like gjerne sette seg på det første flyet tilbake til Melbourne og prøve å få tilbake den gamle jobben sin på akuttmottaket på sykehuset.

«Kom igjen, Meadow. Du vet at du virkelig vil ha meg.»

I øyekroken så Jay at mannen grep tak i den pene kvinnen, mens resten av gjestene så ut til å være uvitende om hva som foregikk.

«Jeg tror damen sa at hun ikke var interessert», sa han, høyt nok til å bli hørt over stemmesurret, og satte ølen fra seg på disken. Jay var ikke typen til å havne i slåsskamper, men han var heller ikke typen til å lene seg tilbake og la en kvinne bli trakassert uten å gjøre noe. Det var denne kulturen av passivitet og frykt for å lage en scene som gjorde at menn som Marko trodde de kunne slippe unna med den motbydelige oppførselen.

Han kjente alles blikk rettet mot seg, stemningen var anspent, og alle ventet tydeligvis på at noen skulle ta neste skritt. Marko snudde seg langsomt mot Jay, og ga endelig byttet sitt litt pusterom.

«Hvem i helvete tror du at du er, som forteller meg hva jeg skal gjøre? Du har bare vært her i fem minutter.»

«Lenge nok til å innse hvilken drittsekk du er, og at denne damen ikke vil ha noe med deg å gjøre.»

«Dette angår ikke deg, kompis. Damen er i stand til å ta sine egne beslutninger.»

«Jeg tror hun allerede har gjort det, men du ser ut til å høre dårlig, kompis.» Jay reiste seg sakte fra barkrakken, han var allerede lei av dette stedet, og stanken av Markos kroppslukt var fortsatt frisk i neseborene hans.

«Tror du at du kan smiske med jenta mi med den falske britiske aksenten og finne deg en seng for natten?»

«Hei, dere to, jeg er fortsatt her, og jeg er fullt i stand til å forsvare meg selv og ta avgjørelser! Marko, stikk av, og du, hvem du nå enn er, jeg liker heller ikke macho-idioter.» Kvinnen som hadde avverget Markos tilnærmelser, kilte seg inn mellom dem og var tydeligvis ikke redd for å si hva hun mente.

Hun var vakker og temperamentsfull. Marko kunne prise seg lykkelig over at hun ikke hadde dyttet biljardkøen et visst sted. Det var tydelig for Jay at hun kunne utkjempe sine egne kamper hvis hun ville, så han trakk seg unna.

«Unnskyld, jeg mente ikke å  … Det var ikke meningen å  …» Jay forsøkte å be om unnskyldning, men kvinnen tok vesken og jakken sin og gikk ut.

«Får du venner allerede?» Barb satte en ny øl foran Jay før han rakk å avvise den.

«Tja  …» Han tømte den første halvliteren og satte i gang med den andre.

«Ikke bry deg om Meadow, hun har sin fars temperament. Og Marko er harmløs, om enn litt for nærgående.»

Kilden til kveldens ubehageligheter satt i hjørnet og surmulte og stirret sint på Jay. Nå angret han på at han hadde gitt ham tips.

«Jeg prøvde bare å hjelpe.»

«Jeg vet det, ikke ta det personlig. Vi ville ikke ha latt det gå for langt, men vi vet av erfaring at vi ikke skal tilby Meadow hjelp med mindre hun ber om det. Hun er en hissigpropp. Men det er fint å ha en ekte gentleman her, og jeg tror vi kan finne en seng til deg for natten i det minste.»

«Takk skal du ha. Jeg har nettopp sett mitt nye hjem brenne ned til grunnen.»

«Er du den nye legen?»

Han måtte vel venne seg til at alle visste hva han drev med nå, på et så lite sted som dette, en verden langt unna anonymiteten i byen, der han hadde kunnet sørge over Sharyn uten å bli dratt inn i andres drama. Denne kvelden hadde lært ham én ting, og det var å tenke før han handlet. Det motsatte av alt Sharyn hadde lært ham.

Da de møttes i London, hadde han jobbet hele tiden, og livet hans var helt og holdent viet til å hjelpe andre. Forholdene frem til da hadde vært korte, fysiske affærer, fordi han ikke hadde vært i den rette sinnstilstanden til å dele livet med noen. Sharyn hadde vist ham hvordan han skulle ha det gøy, hvordan han skulle leve, og overbevist ham om at det ville være et stort eventyr å flytte til Australia, legge barndommens traumer bak seg og omfavne de endeløse mulighetene som lå i et nytt land.

Selv om det hadde gitt ham noen søvnløse netter, hadde han gledet seg til å flytte. Melbourne skulle ha vært starten på deres nye liv, basen for alt de ville gjøre, alle eventyrene de skulle oppleve. Ingen av dem kunne ane at alle planene deres skulle få en for tidlig slutt.

Nå føltes det ikke lenger som et eventyr, bare som noe som var forventet av ham. «Ja.»

Barb lo hjertelig og hest, den typen latter som kom av mange år med røyking og et hardt liv.

«Hva er det som er så morsomt med det?» Han hadde hatt et godt rykte hjemme, en fast jobb, og han hadde gitt opp alt sammen for å satse på et bedre liv her ute. Så langt hadde det vært et mareritt. Han hadde håpet at dette skulle bli hans nye start, men nå så det ut til at han bare skaffet seg fiender. Verken Marko eller den vakre Meadow kom til å spandere en øl på ham med det første. Dermed hadde han igjen et hundre og nittiåtte beboere å bli venn med, ellers risikerte han å bli fullstendig isolert.

«Meadow er sykepleieren du skal jobbe sammen med. Lykke til med det.» Barb holdt latteren tilbake mens hun gikk sin vei, tilsynelatende for å dele nyheten med resten av baren, for kort tid etter at hun hadde sagt noe, hørtes et larmende latterkor. Med den siste ydmykelsen bestemte Jay seg for å ta kvelden. Det hørtes ikke ut som om morgendagen kom til å bli noe mer vellykket enn i dag, hvis han nettopp hadde gjort sin nye kollega forbannet.

Kanskje han hadde flaks, og hun ikke ville kjenne ham igjen etter at han hadde dusjet og barbert seg …

*

Meadow trampet inn på flybasen, klar for skiftet sitt. Forhåpentligvis ville hun få nok å gjøre til at hun kom seg ut av den dårlige stemningen hun hadde vært i siden kvelden før.

«Hva har vi?» spurte hun Kate, baselederen som koordinerte utrykningene og sørget for helsetjenester til lokalsamfunn som ikke hadde et lokalt legekontor å oppsøke. I tillegg til akuttmedisinsk henting av pasienter, sørget de for pasientoverføringer, primærhelsetjenester og fly-in, fly-out-allmennlegeklinikker i øde områder.

«Vi har den vaksinasjonsklinikken for barna ute i Whitley i dag. Bortsett fra det er det ganske stille så langt. Bank i bordet.» Den eldre kvinnen banket knokene på hodet for ikke å utfordre skjebnen. Men hvis det var én person som absolutt ikke hadde et hode av tre, så var det Kate. Hun var navet i tjenesten, om ikke i hele bygningen. Noen ganger lurte Meadow på om hun i det hele tatt forlot jobben når hun alltid så ut til å være her og organisere alt og alle.

«Selv om jeg ikke ønsker noen noe vondt, kan jeg trenge litt avveksling i dag før jeg går og gir Marko en omgang.» Hun slapp mappen Kate nettopp hadde gitt henne med et dunk på skrivebordet, og ønsket at det var Markos hode.

«Å? Hva har han gjort nå?»

«Bare vært seg selv, som vanlig. Jeg var veldig behersket, om jeg får si det selv. Han gikk ikke hjem med en biljardkø i skallen.» Hun skulle ikke ha oppmuntret ham i forrige måned og gitt etter for hans oppmerksomhet. Nå hadde han falske forhåpninger om noe mer mellom dem.

Til hennes forsvar måtte det sies at hun hadde følt seg spesielt langt nede da han hadde budt henne opp til dans og spandert et par øl. Det var en stund siden sist hun hadde hatt et forhold, og det var ikke mange alternativer her ute. Hun hadde vokst opp med de fleste mennene på sin egen alder her ute, og ingen av dem var av den pålitelige typen, inkludert Marko. Ingen ble lenge i Dream Gulley, og de som var født her, dro så snart de kunne, for det var ingen framtidsutsikter i den gamle gruvebyen. Hun var bare her fordi det var her faren hennes sist hadde slått seg ned, og han var den eneste familien hun hadde igjen, bortsett fra moren, som hadde giftet seg på nytt og startet et nytt liv i Queensland.

Meadow bekymret seg ikke så mye for henne, hun hadde en jobb og en partner. Det var farens liv som fortsatt manglet stabilitet – farens og hennes.

Kate strakte seg over skrivebordet for å klappe henne på hånden. «Det er på tide at du finner en hyggelig mann å slå deg til ro med.»

Meadows latter var fullstendig blottet for munterhet. «Tror du ikke jeg har prøvd? Alt jeg vil ha, er en med en god jobb som vil gifte seg og få barn. Det er alt. Det er vel ikke så mye å be om?»

Kate la hodet på skakke og sendte henne det medfølende blikket alle fikk når de fant ut at Meadow var singel og over tretti. Meadow hadde kjent mange jenter som hadde giftet seg unge og blitt bedratt eller stukket av fordi de var for umodne til å takle det å ha en familie. Så hun hadde tatt seg god tid, og tilsynelatende blitt sittende igjen med restene, men hun hadde likevel ikke tenkt å slå seg til ro. Hvis det var forventet at hun skulle inngå kompromisser, ville hun heller forbli singel. Hun var vant til å gjøre alt på egen hånd uansett.

«Ikke ta dette på feil måte, men kanskje du er for kresen?»

Hun rev til seg hånden. Det var greit for henne; hun hadde funnet sin hyggelige fyr med fast jobb, og de hadde vært sammen i evigheter. Og ja, hun var misunnelig, men det betydde ikke at hun kom til å legge seg ut med den første svette apen som viste interesse for henne. Ikke igjen, i hvert fall.

«Det er jeg definitivt. Jeg kommer ikke til å være som moren min.»

«Moren din er nydelig.»

«Jeg nekter ikke for det, men hun ventet til vi forlot pappa før hun skapte seg et liv. Alt var så uvisst mens pappa jaktet lykken over hele landet. Gulljakt er ikke så glamorøst som alle tror. Det var en besettelse, en avhengighet, som kostet ham familien, og har han noe å vise til etter all denne tiden? Nei.» Det var et ømtålig tema for henne. Selv om hun holdt øye med faren, hadde de ikke noe særlig forhold til hverandre. Det var hans valg. Etter å ha reist land og strand rundt med ham i årevis, mens alle pengene deres ble pløyd inn i det han fant, var det ikke overraskende at moren til slutt hadde fått nok og stilt ham et ultimatum.

Han hadde valgt gullet, eller rettere sagt jakten på det, fremfor å slå seg ned i et hus i byen. Men han hadde gjort et forsøk på å inngå et kompromiss, kjøpt en eiendom og endelig slått rot. Det hadde kommet for sent for moren, som hadde forlatt ham uansett. Meadow var fortsatt bitter over det. Faren hadde forsøkt, men ikke moren. Hun hadde likevel flyttet ut og leid et sted til seg og Meadow i byen. Meadow hadde forsøkt å opprettholde et forhold til faren opp gjennom årene fordi han ikke hadde noen andre, men det var ikke lett.

Noen år senere, da moren hadde møtt en annen og planlagt et nytt liv i Queensland, hadde hun forsøkt å få Meadow til å bli med, men hun hadde ikke vært klar til å gi opp faren. Som attenåring hadde hun vært gammel nok til å ta beslutningen om å bli, utdanne seg til sykepleier og leve sitt eget liv. Hun ville være i nærheten av faren hvis han noen gang trengte henne.

En gang i blant så de hverandre på puben, eller hun stakk innom for å sjekke at han hadde det bra. Det føltes som et ensidig forhold når det var hun som gjorde all innsatsen, men hun kjempet en tapt kamp mot den eneste store kjærligheten i livet hans. Gull. Meadow trodde ikke at det handlet om å tjene en formue lenger, det var rusen han fikk av det som holdt ham gående. Som en spilleavhengig som alltid var på jakt etter gevinsten, selv når han tjente penger, investerte ham dem igjen i håp om en større utbetaling til slutt.

«Ikke alle er som faren din.»

«Tror du? Jeg har datet noen drittsekker i min tid, uten å vite det, kan jeg legge til. De begynner alltid med å være oppmerksomme og pålitelige, men det tar ikke lang tid før du finner ut at de fortsatt bruker flere profiler på alle datingapper som finnes, eller at de bor hjemme hos moren sin fordi de har spilt bort alle pengene de noensinne har hatt.» Det siste hadde kommet som et sjokk. Shawn hadde virket perfekt for henne, men hun var ikke forberedt på å være sammen med enda en mann som løy for henne, eller som hadde potensial til å ofre henne for sine laster, slik faren hennes hadde gjort. Hun måtte være mer årvåken enn noensinne når det gjaldt kjærlighetslivet, ellers ville hun ende opp med en som Marko og overbevise seg selv om at han ville forandre seg. Slik moren måtte ha gjort hundre ganger før hun hadde tatt mot til seg og forlatt faren.

«Du har bare vært uheldig.»

«Jeg begynner å tro at jeg må flytte til byen hvis jeg noen gang skal treffe noen.»

«Jeg vet ikke … Den nye legen er her, og han er litt av en kjekkas. Han har allerede vært her i morges. Jeg sendte ham over til hangaren for å møte mekanikerne. Jeg har hørt at han er singel.»

«Ja, vel, utseendet er ikke alt», mumlet hun.

Hun tenkte tilbake på kvelden før og mannen i baren som hadde gjort narr av henne. Som om hun ikke kunne håndtere Marko på egen hånd og trengte en som så ut som en actionfigur for å redde henne. Kanskje hadde han trodd at det å leke ridder ville gi ham en plass i sengen hennes i stedet for Marko, uvitende om at det skulle mye mer til enn et pent ansikt for å imponere henne. Som alle andre nye ansikter her hadde han sannsynligvis bare vært på gjennomreise uansett. Det var mange fremmede som stakk innom for å få seg en drink eller forsyninger på vei til mer eksotiske steder. Ingen kom hit med vilje, og det var ikke lett å tiltrekke seg personale. Det var derfor legetjenesten tilbød insentiver som bolig og attraktive lønninger.

Etter brannen i går kveld, kom han nok ikke til å bli værende her uansett, så det var ingen vits i å bli så begeistret for ham som Kate. Meadow var mer opptatt av å ha noen her på lang sikt som kunne ta over og lette arbeidsbyrden hennes.

Kate rettet seg opp og smilte bredt. «God morgen, doktor Brooke.»

«Bare kall meg Jay.»

Da hun hørte den britiske aksenten, snudde Meadow seg. Det virket som om det skjedde i sakte film – solen skapte en glorieeffekt rundt hodet hans og lyste opp den kortklipte frisyren hun kjente igjen fra kvelden før. Han sendte Kate et smil da han tok av seg solbrillene, og et par velkjente, grå øyne festet seg på Meadow.

«Herregud …» Det var bare flaks at hun hadde fått en machoidiot som ny kollega. Han hadde allerede gjort det klart at han ikke stolte på at hun kunne gjøre ting uten hans hjelp.

«Hallo igjen, Meadow.» Han nikket kort til henne.

Det irriterte henne at han sa navnet hennes på den måten, som om han gjorde narr av det, som om han gjorde narr av henne. Hun sa til seg selv at det ikke ville vare lenge. Huset hans hadde nettopp brent ned, det var ingenting igjen for ham her.

Det var bare den tanken som kunne få henne gjennom en dag i hans nærhet.

